b'\n_START_ARTICLE_\nPlaninec\n_START_PARAGRAPH_\nPlaninec (tudi gornik) je  oseba, ki hodi v hribe, gore. Je pohodnik, lahko tudi plezalec. Podobni izrazi so hribolazec, gorn\xc3\xadk, v plezalskem smislu \xc5\xa1e alpinist. Planinec je pa tudi veliko ve\xc4\x8d, je tudi ljubitelj narave in \xc4\x8dlovek, ki skrbi da narava ostaja \xc4\x8dista tudi za prihodnje generacije. V Sloveniji je planinarjenje priljubljena oblika individualne in skupinske rekreacije._NEWLINE_Gibanje v gorah obsega izlete, pohode, orientacijska tekmovanja, turno smu\xc4\x8danje in planinske tabore._NEWLINE_Planinec svoje potrebe in \xc5\xbeelje lahko uresni\xc4\x8duje v okviru Planinskega dru\xc5\xa1tva, kluba ali individualno. V letu 2012 so bili planinci v Sloveniji vklju\xc4\x8deni v 276 planinskih dru\xc5\xa1tev in klubov, ki delujejo v okviru Planinske zveze Slovenije. V njih je bilo skoraj 58.500 \xc4\x8dlanov vseh kategorij. Tako A in B \xc4\x8dlani, B1 \xc4\x8dlani (kamor so vklju\xc4\x8deni starej\xc5\xa1i od 65 let), \xc4\x8dlane S+ \xc5\xa0 (kamor sodijo \xc5\xa1tudentje in srednje\xc5\xa1olci), ter mladi \xc4\x8dlani P + O (pred\xc5\xa1olski in osnovno\xc5\xa1olski otroci)._NEWLINE_Da bi bil \xc4\x8dlovek pravilno usposobljen za obiskovanje gora, potekajo v okviru planinskega dru\xc5\xa1tva in Planinske zveze \xc5\xbee od leta 1961, izobra\xc5\xbeevanja. Ustrezno znanje o gibanju v gorah, orientaciji, poznavanju vremenskih pojavov, prehranjevanju, obleki, obutvi in tehni\xc4\x8dni opremi je pomembno, da bi se izognili nesre\xc4\x8dam. Izobra\xc5\xbeevanje poteka v okviru vodenih pohodov pa tudi na posebnih akcijah, ki jih organizirajo planinski vodniki v okviru dru\xc5\xa1tva._NEWLINE_Izobra\xc5\xbeuje se tudi najmlaj\xc5\xa1e v okviru akcije Mladi planinec in Ciciban planinec. Aktivnosti v okviru Mladinske komisije PZS potekajo od leta 1969 oz. 1975. Mlade planince se tako \xc5\xbeeli usmeriti k zdravemu na\xc4\x8dinu \xc5\xbeivljenja v naravi, jih seznaniti z osnovami gibanja v gorah in z varnostnimi ukrepi ter razvijati vrline kot so tovari\xc5\xa1tvo, po\xc5\xa1tenost, plemenitost, delavnost, vztrajnost in vedo\xc5\xbeeljnost. Tudi nekatere osnovne \xc5\xa1ole imajo planinski kro\xc5\xbeek kot dopolnilno dejavnost.\n_START_SECTION_\nPlaninska \xc5\xa1ola\n_START_PARAGRAPH_\nV planinski \xc5\xa1oli planinec spozna zgodovino planinstva doma in v svetu, planinsko organizacijo, planinske vrednote (spoznavanje in varstvo gorske narave, planinske poti, planinske ko\xc4\x8de,...),  kodeks planicev in podobna splo\xc5\xa1na znanja._NEWLINE_Naslednje pomembno znanje, ki ga mora osvojiti planinec se ti\xc4\x8de prehranjevanja v gorah in pravil obna\xc5\xa1anja. V planinski \xc5\xa1oli se nau\xc4\x8di tudi osnov prve pomo\xc4\x8di in re\xc5\xa1evanja ter spozna organiziranost in delo Gorske re\xc5\xa1evalne slu\xc5\xbebe._NEWLINE_Pomembno za gibanje v gorah je tudi poznavanje gorske pokrajine: nadmorska vi\xc5\xa1ina, naklon, ekspozicija, nastanek gora so samo nekateri pojmi, ki jih spoznamo v planinski \xc5\xa1oli. Varstvo gorske narave je dejavnost, ki se je morajo planinci \xc5\xa1e kako zavedati. Sem sodi tako varovanje rastlin in \xc5\xbeivali (predvsem ogro\xc5\xbeenih vrst) kot tudi varovanje naravne dedi\xc5\xa1\xc4\x8dine in omejevanje prometa._NEWLINE_Hoja v hribe poteka po planinskih poteh pa tudi po brezpotjih, \xc4\x8de planinec tako gibanje obvlada in mu to dovoljuje njegova psiho-fizi\xc4\x8dna pripravljenost. Planinec mora poznati oznake poti, mora se znati orientirati v prostoru, mora znati brati zemljevide, danes \xc5\xbee tudi uporabljati GPS naprave._NEWLINE_In najpomembnej\xc5\xa1e znanje planinca je primerno na\xc4\x8drtovanje planinske ture, kjer mora upo\xc5\xa1tevati tako udele\xc5\xbeence in njihove sposobnosti, velikost skupine, vremenske pogoje, eventualno tehni\xc4\x8dno in drugo opremo (bivakiranje), na\xc4\x8din prevoza, poznati nevarnosti ob poti in podobno.'